Кацярына Касцюкевіч нарадзілася ў самым паўднёвым горадзе на ўсходзе Расіі, вырасла ў Мінскім раёне (сюды пераехалі бацькі, калі дзяўчынцы споўнілася чатыры гады), а ў паўночную сталіцу Беларусі трапіла адразу пасля заканчэння сярэдняй школы. Як сама прызнаецца, выпадкова: старэйшая сястра марыла аб прафесіі ветэрынарнага ўрача і паступіла ў Віцебскую акадэмію ветэрынарнай медыцыны. “Разам вучыцца весялей”, — вырашыла малодшая і праз год прыехала ў Віцебск. Толькі сваю прафесійную будучыню Кацярына ўяўляла зусім іншай: яе з дзяцінства мацней за іншыя прадметы прываблівала англійская мова. Разам з тым, пачынаючы са старшых класаў, не раз у думках прымярала на сябе прафесію настаўніка, прычым пачатковай школы — і гэта таксама падабалася. Узважыўшы ўсе варыянты, выбрала для сябе аптымальны і падала дакументы на педагагічны факультэт ВДУ імя П.М.Машэрава на спецыяльнасць “Англійская мова. Пачатковыя класы”. Пасля заканчэння ўніверсітэта атрымала размеркаванне ў Віцебскі раён і зараз працуе настаўнікам англійскай мовы ў Сасноўскім дзіцячым садзе — базавай школе.